Afrikaans hiér uitgedien: Dis hoog tyd! | Netwerk24
Afrikaans hiér uitgedien: Dis hoog tyd!
Deur Mynhardt Kok, Kilner Park 09 Januarie 2018 00:01
Nadat jy "Kan jy in Afrikaans swot?" (6.1) noulettend, ook tussen die lyne gelees het, wéét jy dat Afrikaans by daardie instellings uitgedien is.
Dit is hoog tyd, want terwyl 'n goeie saak uitgemaak kan word ten opsigte van moedertaalonderrig op skoolvlak, móét universiteite studente voorberei vir die beroepswêreld – en daardie wêreld is oorwegend Engels.
Hentie Boshoff en Woordeloos het in hul briewe van 5 en 6 Januarie onderskeidelik sinvolle bydraes gelewer oor die waarde van Engels in die werkplek.
'n Mens wonder wat sou van die duisende Afrikaners geword het wat in die buiteland werk en daar hervestig het as hulle nie Engels magtig was nie.
Die ou geykte redenasie oor Afrikaans se hoër funksies en rol as wetenskapstaal is uitgedien en ek deel Alida Kok se siening soos gestel in haar rubriek (4.1). Demografiese realiteite en 'n globale gemeenskap het Afrikaans as wetenskapstaal onderstebo geloop.
Die huidige 2,7 miljoen wit Afrikaanssprekendes sal oor 12 jaar 1,8 miljoen wees en teen 2050 minder as een miljoen. Hoe gaan hul ouderdomsprofiel lyk, wil 'n mens ook wonder.
As omgangstaal sal Afrikaans oorleef, danksy die ondersteuning van die bruin Afrikaanstaliges wat tans 3,2 miljoen is, al sy ander sprekers, kunstenaars, Afrikanerfeeste, radiostasies, kykNET en dies meer. "Afrikaans is Groot!".
N.P. van Wyk Louw het in Deurskouende verband (1975) gevra: "Sou die Afrikaners nie self as volk, én as individue beter gevaar het as hulle 'n wêreldtaal aangeneem het nie?"